《金銮草制图为韩总兵作》
明代·祁顺

长庚之星光烛天，精气下降生英贤。肝肠锦绣五色鲜，斗酒时露诗百篇。

四明狂客识谪仙，长安相见喜欲颠。吹嘘直上红日边，君臣际会非偶然。

七宝为床玉作筵，金銮殿上朝传宣。翰林供奉宠命专，御手赐食春风前。

酒酣草诏思如泉，淋漓醉墨生云烟。麾斥力士令周旋，冻来呵笔罗婵娟。

当时荣幸畴与肩，岂羡宫烛分金莲。所嗟才行不两全，夜郎远谪还堪怜。

回看紫禁归无缘，清词冷落金花笺。谁将图画人间传，使我怅忆开元年。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。